LEZÁRT GRESPIK-VIZSGÁLAT
Megszüntették a kamarai vizsgálatot Grespik László ellen - jelentette be az első fokú döntést a Budapesti Ügyvédi...
Megszüntették a kamarai vizsgálatot Grespik László ellen - jelentette be az első fokú döntést a Budapesti Ügyvédi Kamara kedden. A kérdés az volt: indítható-e fegyelmi eljárás Grespik ellen azért, mert egy szkinhedzenekar tagjai ellen folyó büntetőügyben tavaly novemberben védőként arról érdeklődött a bírótól, "zsidó vallású, illetőleg származású-e", s nem érzi-e elfogultnak magát (HVG, 2003. december 6.). Az eset kapcsán több beadvány is érkezett a kamarához, például Takács Albert helyettes ombudsmantól. A nem jogerős döntés szerint Grespik nem sértett adatvédelmi szabályt (a bíró önként válaszolt a kérdésére), másrészt a védő nem vonható felelősségre a védelem során kifejtett véleménye miatt. Ugyanakkor Bánáti János kamarai elnök kijelentette: sem ő, sem az elnökség nem osztja a Grespik-kérdésben megfogalmazott véleményt, miszerint önmagában a vallás, a származás felveti az elfogultság kérdését. Grespik a döntés után kijelentette: "Védői kötelességem volt feltenni a kérdést."